Diari Oficial de la Generalitat Valenciana


Sumari del DOGV 6426, del 28-12-2010 (2010/13690)

RESOLUCIÓ de 14 de desembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de Col·laboració entre la Generalitat, la Fiscalia Superior de la Comunitat Valenciana i el Tribunal Superior de Justícia de la Comunitat Valenciana, per a l'exercici d'activitats formatives en l'àmbit de la justícia juvenil i la violència de gènere dirigides a estudiants d'Educació Secundària Obligatòria dels centres educatius públics dependents de la Conselleria d'Educació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6426

Data del DOGV
:   28-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13145


Data del document
:   14-12-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 14 de desembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de Col·laboració entre la Generalitat, la Fiscalia Superior de la Comunitat Valenciana i el Tribunal Superior de Justícia de la Comunitat Valenciana, per a l'exercici d'activitats formatives en l'àmbit de la justícia juvenil i la violència de gènere dirigides a estudiants d'Educació Secundària Obligatòria dels centres educatius públics dependents de la Conselleria d'Educació. [2010/13847]  
La Generalitat, la Fiscalia Superior de la Comunitat Valenciana i el Tribunal Superior de Justícia de la Comunitat Valenciana han subscrit, després de la tramitació prèvia reglamentària, el 26 de novembre de 2010, el Conveni de Col·laboració per a l'exercici d'activitats formatives en l'àmbit de la justícia juvenil i la violència de gènere dirigides a estudiants d'Educació Secundària Obligatòria dels centres educatius públics dependents de la Conselleria d'Educació.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1792/2010, i que figura com a annex d'esta resolució.  
València, 14 de desembre de 2010.- La directora general del Secretariat del Consell: M.ª Teresa Lleó Alonso.   
Conveni de Col·laboració entre la Generalitat, a través de les conselleries d'Educació i de Justícia i Administracions Públiques, la Fiscalia Superior de la Comunitat Valenciana i el Tribunal Superior de Justícia de la Comunitat Valenciana, per a l'exercici d'activitats formatives en l'àmbit de la justícia juvenil i la violència de gènere dirigides a estudiants d'Educació Secundària Obligatòria dels centres educatius públics dependents de la Conselleria d'Educació.   
València, 26 de novembre de 2010  
Reunits  
D'una banda, Alejandro Font de Mora Turón, com a conseller d'Educació, en nom i representació de la Generalitat, en virtut de les atribucions que li atorguen els articles 1 i 6 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, facultat per a este acte per l'Acord del Consell de 28 de maig de 2010.  
D'una altra, Rafael Blasco Castany, conseller de Solidaritat i Ciutadania, qui actua per delegació de competències concedida mitjançant la Resolució de 30 de juliol de 2010, de la consellera de Justícia i Administracions Públiques, en nom i representació de la Generalitat, de conformitat amb els articles 17.f i 28.g de la Llei 5/1983, de 30 de desembre, del Consell,  
D'una altra, Ricard Cabedo Nebot, fiscal superior de la Comunitat Valenciana, segons el nomenament efectuat pel Reial Decret 102/2005, de 31 de gener (BOE núm. 27, d'1 de febrer de 2005).  
I, d'una altra, Juan Luis de la Rúa Moreno, president del Tribunal Superior de Justícia de la Comunitat Valenciana, segons el nomenament efectuat pel Reial Decret 1468/2004, de 14 de juny (BOE núm. 162, de 6 de juliol de 2004).  
Cada part, en la respectiva representació que ostenta, reconeix la capacitat per a obligar-se i convindre de les restants i  
Exposen:  
I. Que la Constitució espanyola, en l'article 48, ordena als poders públics que promoguen les condicions per a la participació lliure i eficaç de la joventut en el desenrotllament polític, social, econòmic i cultural, i la Comunitat Valenciana té assumides competències en matèria de joventut, segons disposa l'article 49.25 de l'Estatut d'Autonomia, aprovat per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol; i, segons l'article 53.1, és competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució espanyola i les lleis orgàniques que, d'acord amb l'apartat 1 de l'article 81 d'aquella, el despleguen; de les facultats que atribuïx a l'Estat el número 30 de l'apartat 1 de l'article 149 de la Constitució espanyola, i de l'alta inspecció necessària per al seu compliment i garantia.  
D'altra banda, l'article 10 del reformat Estatut d'Autonomia, establix que l'actuació de la Generalitat se centrarà primordialment, entre altres àmbits, en el de l'articulació de polítiques que garantisquen la participació de la joventut en el desenrotllament polític, social, econòmic i cultural.  
Finalment, l'article 59.3 de l'Estatut disposa que les administracions públiques de la Comunitat Valenciana es regixen en les seues actuacions i en les relacions amb les institucions de l'Estat i les entitats locals pels principis de lleialtat, coordinació, cooperació i col·laboració.  
La Conselleria de Justícia i Administracions Públiques, en virtut del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, el Decret 198/2009, de 6 de novembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i el Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques (modificat pel Decret 22/2010, de 22 de gener, del Consell), té atribuïdes, entre altres, competències en matèria de justícia i menors infractors, per a elaborar, promoure i executar les mesures per tal d'assegurar una política integral en benefici del menor, així com en matèria de contribució a la prevenció i eradicació de la violència en tots els àmbits i en especial la que s'exercix sobre la dona.  
De la mateixa manera, correspon a la Conselleria de Justícia i Administracions Públiques la gestió administrativa de les seus i dependències judicials.  
II. La Conselleria d'Educació, en virtut del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, el Decret 198/2009, de 6 de novembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, té atribuïdes les competències en matèria d'educació i li corresponen, entre altres, fixar els continguts curriculars i les activitats a realitzar en els centres educatius, així com aquelles altres que pel seu interés resulten convenients, fora dels centres.  
III. D'altra banda, en les fiscalies i els òrgans judicials presten els seus servicis els membres de les carreres fiscal i judicial, en compliment de les seues respectives funcions, els quals instruïxen les causes de menors, vetlen per la legalitat i celebren, si fa el cas, els juís corresponents, i depenen de la Fiscalia Superior de la Comunitat Valenciana i del Tribunal Superior de Justícia de la Comunitat Valenciana.  
IV. La Llei Orgànica 5/2000, de 12 de gener, Reguladora de la Responsabilitat Penal dels Menors, establix la responsabilitat penal del menor a partir dels 14 anys, i a partir d'eixe moment passa a adquirir un altre estatus jurídic en la nostra societat on se'ls exigirà una responsabilitat pels seus actes.  
D'ací la importància i l'interés, en el quals coincidixen les parts implicades en el present conveni, que els jóvens menors d'edat, sobretot aquells en edat compresa entre els 12 i 14 anys, prèvia a eixe canvi en la seua posició davant de l'ordenament jurídic, puguen realitzar activitats educatives que a més de donar-los a conéixer, preparar-los i instruir-los en eixa responsabilitat i assumpció de les conseqüències dels seus propis actes, fomenten els seus valors personals, democràtics i morals i que promocionen la seua educació, formació i desenrotllament cultural i social, i que la confluència de les actuacions que són objecte del conveni, al formar i educar en esta matèria, contribuiran notablement a la millora de la formació dels nostres xiquets i jóvens, i els faran plenament coneixedors de les conseqüències i responsabilitats derivades d'incórrer en conductes delictives, i la importància de millorar la convivència social.   
És per això que, tant la Conselleria d'Educació, la Conselleria de Justícia i Administracions Públiques, la Fiscalia Superior de Justícia i el Tribunal Superior de Justícia de la Comunitat Valenciana, són interessats a col·laborar, cadascun en els seus respectius àmbits i competències i per a eixa finalitat han decidit aplegar esforços per tal d'oferir als xiquets i jóvens menors d'edat, alumnes dels centres educatius d'Educació Secundària Obligatòria, dependents de la Conselleria d'Educació, un programa de xarrades, tallers i visites a les ciutats de la justícia, en concret, a les seccions de menors i de víctimes de les fiscalies, els jutjats de menors i els jutjats de violència sobre la dona de l'àmbit del Tribunal Superior de Justícia i la Fiscalia Superior de la Comunitat Valenciana i, en conseqüència, les parts convenen subscriure el present conveni, el qual es regirà per les següents  
Clàusules  
Primera. Objecte  
El present conveni té com a objecte instrumentar la col·laboració entre el Tribunal Superior de Justícia de la Comunitat Valenciana, la Fiscalia Superior de la Comunitat Valenciana i la Generalitat (a través de la Conselleria d'Educació i la Conselleria de Justícia i Administracions Públiques) per a l'exercici d'activitats formatives en l'àmbit de la justícia juvenil i la violència de gènere, dirigides a xiquets i jóvens d'edats compreses entre els 12 i els 16 anys, escolaritzats en centres educatius públics dependents de la Conselleria d'Educació.  
El conveni preveu la realització de dos tipus d'activitats:  
1. Visites guiades a les ciutats de la justícia, en el transcurs de les quals els alumnes d'edats compreses entre els 14 i els 16 anys, després de recórrer les dependències de les seccions de menors i de víctimes de les fiscalies, els jutjats de menors i els jutjats de violència sobre la dona, acompanyats del personal corresponent de gestió, podran assistir a juís i participar en sessions formatives sobre temes relacionats amb la justícia juvenil i la violència sobre la dona, en general i la Llei Orgànica 5/2000, de 12 de gener, de Responsabilitat Penal dels Menors, i la Llei Orgànica 1/2004, de 28 de desembre, de Mesures de Protecció Integral contra la Violència de Gènere.  
A fi d'evitar que estes visites ocasionen molèsties als usuaris i al personal de l'Administració de Justícia, els professors que acompanyen els alumnes hauran de vetlar per que estos observen el decor degut tant en els seus vestits com en el seu comportament, i evitaran que facen ús dels seus telèfons mòbils o de qualsevol altre aparell electrònic en el transcurs de les visites.  
2. Xarrades, tallers o seminaris sobre la Llei Orgànica 5/2000, de 12 de gener, impartits per professionals i especialistes dirigits als alumnes amb edats compreses entre els 12 i els 16 anys, que podran desenrotllar-se en els centres educatius o en les pròpies seus judicials.  
Segona. Obligacions de les parts  
A la Conselleria d'Educació competirà la dotació dels mitjans adequats per al trasllat dels alumnes des dels centres docents a les ciutats de la justícia, els quals hauran d'anar acompanyats d'un nombre suficient de tutors/acompanyants.  
La Conselleria de Justícia i Administracions Públiques, amb la col·laboració de membres de la carrera fiscal i judicial facilitarà als alumnes dels centres docents que ho sol·liciten, la visita les ciutats de la justícia, en els termes que s'establisquen en els programes formatius i amb este fi disposaran de personal de gestió. En concret a les seccions de menors i de víctimes de les fiscalies, els jutjats de menors i els jutjats de violència sobre la dona, i a les vistes de juís que resulten d'interés, i cedirà l'ús del sala d'actes o una altra dependència semblant per a la celebració de xarrades, conferències o col·loquis i la resta d'activitats educatives que es programen.  
Els fiscals i magistrats, preferentment especialistes en menors i violència sobre la dona, que de manera voluntària accedisquen a col·laborar, permetran, quan siga possible, l'accés als respectius òrgans i l'assistència a les vistes que es determinen, amb audiència prèvia, si fa el cas, del menor o menors imputats, d'acord amb el que disposa l'article 9 de la Llei Orgànica 1/1996, de 15 de gener, de Protecció Jurídica del Menor, i impartiran les xarrades o conferències previstes.  
Tercera. Comissió de seguiment  
Qualsevol circumstància relativa al desplegament i interpretació del present conveni haurà de ser tractada per la comissió de seguiment que a este efecte es constituirà i de la qual formaran part, com a mínim, un membre designat per cada una de les parts firmants.   
Dita comissió estarà presidida per la titular de la conselleria que tinga atribuïda la competència de justícia, o persona en qui delegue i, en formaran part:  
- El/la directora/a general de Justícia i Menor, o persona en qui delegue.  
- El/la director/a general d'Ordenació i Centres Docents, o persona en qui delegue.  
- Una persona designada per la Fiscalia Superior de la Comunitat Valenciana.  
- Una persona designada pel Tribunal Superior de Justícia de la Comunitat Valenciana.  
A més de les labors de seguiment i interpretació del conveni, i d'elaboració dels programes de les activitats previstes, la comissió podrà sotmetre a estudi qualsevol assumpte relatiu el seu àmbit d'aplicació que les parts consideren d'interés.  
Quarta. Publicitat  
En la publicitat i activitats que qualsevol de les parts realitzen, a través de qualsevol mitjà de comunicació social, de les accions derivades de l'aplicació del present conveni, es farà constar expressament la col·laboració convinguda entre totes les institucions.  
Cinquena. Obligació de confidencialitat  
Cada una de les entitats firmants serà responsable del compliment de la normativa reguladora del tractament de dades de caràcter personal i es comprometen a complir al que disposa la Llei Orgànica 15/1999, de 13 de desembre, de Protecció de Dades de Caràcter Personal.  
Sisena. Vigència de l'acord  
El present acord entrarà en vigor, a tots els efectes establits, el dia de la firma i la seua duració serà d'un any, prorrogable pel mateix període de temps mitjançant un acord exprés de les parts, sense perjuí de la seua extinció per mutu acord o denúncia unilateral expressa i per escrit de qualsevol d'estes, per mitjà d'un preavís d'un mes a la data en què es vullga deixar sense efecte.  
Setena. Extinció  
Seran causes d'extinció del present conveni:  
a) L'incompliment manifest de les obligacions assumides per qualsevol de les parts.  
b) L'acord de les parts.  
c) La denúncia expressa d'una de les parts, amb avís previ de, com a mínim, un mes a la data en què es vullga deixar sense efecte.  
d) La desaparició de les circumstàncies que han originat el conveni.  
I perquè conste als efectes oportuns, en prova de conformitat, les parts firmen el present document, en el lloc i en la data abans indicats.  
El conseller d'Educació: Alejandro Font de Mora Turón.  
El conseller de Solidaritat i Ciutadania: Rafael Blasco Castany.  
El president del Tribunal Superior de Justícia de la Comunitat Valenciana: Juan Luis de la Rua Moreno.  
El fiscal superior de la Comunitat Valenciana: Ricard Cabedo Nebot.